Ο Μπέρνι Σάντερς οδεύει σε μια αποφασιστική νίκη στην εσωκομματική ψηφοφορία των Δημοκρατικών για την ανάδειξη υποψηφίου για τις προεδρικές εκλογές του 2020, που διεξήχθησαν χθες Σάββατο στην Νεβάδα, σύμφωνα με τα πρώτα αποτελέσματα, ενώ ο Τζο Μπάιντεν κερδίζει τη δεύτερη θέση, ένα αποτέλεσμα που μπορεί να αναπτερώσει τις ελπίδες στην εκστρατεία του.

Με καταμετρημένες τις ψήφους στο 43% των «caucuses», των συνελεύσεων των ψηφοφόρων της Πολιτείας, ο Σάντερς κερδίζει 47% και ο πρώην αντιπρόεδρος των ΗΠΑ Τζο Μπάιντεν ακολουθεί σε απόσταση με 21%, αν και προηγείται του πρώην δημάρχου του Σάουθ Μπεντ της Ιντιάνα Πιτ Μπούτιτζετζ που έρχεται τρίτος με 15%. Η γερουσιαστής Ελίζαμπεθ Γουόρεν βρίσκεται στην τέταρτη θέση με περισσότερο από 9%, η γερουσιαστής Έιμι Κλόμπουτσαρ και ο ακτιβιστής δισεκατομμυριούχος Τομ Στάιερ ακολουθούν με 4% καθένας.

Ο θρίαμβος του Σάντερς, ο οποίος αυτοχαρακτηρίζεται δημοκρατικός σοσιαλιστής, έκανε τους αντιπάλους του να υποστηρίξουν ο καθένας για τον εαυτό του πως βρίσκεται στην καλύτερη θέση για να κάμψει την ορμή του πρώτου. Οι προκριματικές της Νότιας Καρολίνας απέχουν μία εβδομάδα και οι αναμετρήσεις της Σούπερ Τρίτης αναμένονται μερικές ημέρες αργότερα, στις 3 Μαρτίου, όταν θα ψηφίσουν δεκατέσσερις πολιτείες και θα κριθεί τεράστιος αριθμός αντιπροσώπων στο εθνικό συνέδριο του κόμματος.

Η πειστική νίκη του Μπέρνι Σάντερς στις προκριματικές εκλογές στη Νεβάδα για το προεδρικό χρίσμα του Δημοκρατικού Κόμματος σηματοδοτεί την ενίσχυση της προεκλογικής εκστρατείας του και αγγίζει ψηφοφόρους που προηγουμένως του διέφευγαν στην πορεία του προς το προεδρικό χρίσμα των Δημοκρατικών.

(με πληροφορίες από ΑΠΕ)